UNIQ:ส่องกำไร 4Q/58 นิวไฮในรอบปีแนะนำซื้อราคาเป้าหมาย 25.00 บาท
UNIQ คาดกำไรไตรมาส 4/58 สูงสุดในรอบปีที่ 180 ล้านบาท (+44%เทียบช่วงเดียวกันของปีก่อน, +3% เทียบไตรมาสก่อหน้า โดยเราคาดรายได้ที่ 2,700 ล้านบาท (+41%เทียบช่วงเดียวกันของปีก่อน, +3%เทียบไตรมาสก่อนหน้า)แนะนำซื้อราคาเป้าหมาย 25.00 บาท
15 ม.ค. 2559

บล.บัวหลวง ระบุในบทวิเคราะห์วันนี้ (15 ม.ค.) ว่า บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ คาดกำไรไตรมาส 4/58 สูงสุดในรอบปีที่ 180 ล้านบาท (+44%เทียบช่วงเดียวกันของปีก่อน, +3% เทียบไตรมาสก่อหน้า โดยเราคาดรายได้ที่ 2,700 ล้านบาท (+41%เทียบช่วงเดียวกันของปีก่อน, +3%เทียบไตรมาสก่อนหน้า)
 อย่างไรก็ดีกำไรในไตรมาส 4/58 มีโอกาสดีกว่าคาดราว 17% จากเป้าหมายการรับรู้รายได้ในปี 58 ของบริษัทที่ 10,000 ล้านบาท (ซึ่งคาดเป็นรายได้ที่จะรับรู้ในไตรมาส 4/58 ราว 3,150 ล้านบาท มากกว่าที่เราคาด) โดยหลักยังคงมาจากโครงการรถไฟฟ้าสายสีแดงสัญญาที่ 1 งานโยธาสำหรับสถานีบางซื่อและศูนย์ซ่อมบำรุง และคาดบริษัทจะสามารถรักษาความสามารถในการทำกำไรที่ราว 6.7% ในส่วนอัตรากำไรสุทธิได้
มองว่าราคาหุ้นที่ปรับตัวลงมาราว 17% จากจุดสูงสุดที่ราว 22 บาท เป็นเพราะความผิดหวังที่บริษัทไม่ได้รับงานรถไฟรางคู่ 2 เส้นทางที่มีการประมูลในช่วงปลายปีที่แล้ว โดยที่เรามองว่ารถไฟรางคู่ 6 เส้นที่แรกที่จะออกประมูลยังคงเหลืออีก 4 เส้นทางที่จะประมูลต่อไป และยังคงคาดบริษัทจะได้รับงาน 1 เส้นทาง 
สำหรับ UNIQ ได้รับการจัดลำดับเป็นผู้รับเหมาชั้นพิเศษ ซึ่งสามารถรับงานขนาดใหญ่ได้ทุกงาน โดยที่ เรามองงานรอประมูลในปีนี้ราว 3-5 แสนล้าน ประกอบด้วย 1) รถไฟรางคู่อีก 4 สาย มูลค่ารวมราว 95,000 ล้านบาท 2) รถไฟใต้ดินสายสีส้ม 90,700 ล้านบาท 3) สุวรรณภูมิ เฟส2 49,000 ล้านบาท 4) มอเตอร์เวย์ 2 สาย รวม 1.4 แสนล้านบาท และ 5) รถไฟฟ้าสายสีชมพูและเหลืองราว 58,500 ล้านบาท
ยังคงใช้สมมติฐานเชิงอนุรักษ์นิยมในการประเมินงานใหม่ที่ UNIQ จะได้รับในปีนี้อยู่ที่ 25,000 ล้านบาท ซึ่งยังค่อนข้างน้อยเมื่อเทียบกับโครงการที่คาดว่าจะออกประมูลได้ ซึ่งเรายังคงยืนยันมุมมองซึ่งตรงกับเป้าหมายของผู้บริหาร ที่มองว่าบริษัทจะสามารถได้รับงาน 1 สัญญาในแต่ละโครงการที่ออกมา ซึ่งหากโครงการที่กล่าวมาข้างต้น สามารถออกประมูลได้ในปีนี้ คาดงานใหม่ที่บริษัทจะได้รับจะมากกว่าคาดถึง 100% เป็นประมาณ 50,000 ล้านบาท หนุนให้มีการปรับคาดการณ์กำไรปี 60 ขึ้นได้ราว 20%